Page:Thrummy cap (1).pdf/7

 7 I wadna like to see the Devil.”

"Whist, gouk," quo Thrummy, "haud your peace,

That sanna gar me leave this place;

To great or sma' I ne'er did ill,

Nae ghaist or de'il my rest shall spill.

Landlord, gin ye'll mak up that bed,

I promise I'll be vera glad

Intil the same a' night to lie,

Gin that the room be warm an' dry."

The landlord says-"Ye'se get a fire

An' candle too, gin ye desire,

Wi' beuks to read, an' for your bed

I'll orders gie to get it made."

John says-"As I'm a Christian man,

Wha never lik'd to curse nor ban,

Nor steal nor lie, nor drink nor splore,

I'll never gang within the door,

But stay by the fireside a' night,

An' gang awa whene'er it's light."

Says Thrummy till him, wi' a glower,

“Ye cowardly gouk--I'll mak ye cour!

Come ye up stairs alang wi' me,

An' I sall caution for you be,

For I defy the muckle de'il

An' a' his warks I wat fu' weel.

Fat tarry then maks you sae eery?

Fling by your fears and come be cheery."

Syne Johnny faintly gae consent,

An' up the stairs they quickly went,

Where soon they gat baith fire an' light

To keep them hearty a' the night.

The landlord likewise gae them meat

As muckle as they weel could eat,

Shaw'd them their bed, and bade them gang

Till it whene'er they did think lang.